पुलिस ने थप्पड़ मारा तो पढ़ाना छोड़कर खुद पुलिस बने; निर्भय गुर्जर को मारने के लिए खुद डाकू बने
Uttar Pradesh (UP) Police Inspector Avinash Mishra  Inspiring Story नाम है ‘इंस्पेक्टर अविनाश’। इसमें एक्टर रणदीप हुड्डा ने इंस्पेक्टर अविनाश का किरदार निभाया है। हमने अविनाश मिश्रा से मुलाकात की।
"गर्मी के दिन थे। माथे पर पसीना और शरीर में अजीब सी सिहरन। 6 बदमाशों का पीछा करते-करते मैं और मेरी टीम 10 KM तक चले गए। अचानक एक सुनसान से रास्ते पर जैसे ही हमारी गाड़ी रुकी, बदमाशों ने दोनों तरफ से हमें घेर लिया। एकाएक उन्होंने मेरी गाड़ी पर गोलियां बरसना शुरू हो गई। तभी एक गोली आई और गाड़ी का शीशा चीरते हुए मेरे कान के बगल से चली गई। मैं संभलता उसके पहले दूसरी गोली मेरे कंधे के पास से गई। तीसरी गोली आई और मेरे सीने और हाथ के बीच से होते हुए सीट पर जा लगी। मैं गाड़ी में ही गिर गया।"
"मेरे ड्राइवर को लगा कि मुझे गोली लग गई। उसने वॉकी-टॉकी पर सबको बता दिया। लेकिन कुछ देर बाद मैं फिर से उठा। मुझे देखते ही ड्राइवर में जोश भर गया। उसने फिर से गाड़ी दौड़ाई। हम लोगों ने फिर बदमाशों का पीछा किया। 4 का एनकाउंटर किया। 2 को जिंदा पकड़ा। इस ऑपरेशन के दौरान मैंने मौत को सामने से देखा।" ये शब्द हैं रिटायर्ड इंस्पेक्टर अविनाश मिश्रा के।
पुलिस की नौकरी में आने से पहले अविनाश PT टीचर थे। पुलिस ने थप्पड़ मारा, तो कहीं शिकायत नहीं दर्ज करवा पाए। अगले साल खुद पुलिस में शामिल हो गए। मेरठ में क्राइम कंट्रोल किया। तभी खबर मिली कि एक गैंगस्टर ने सीएम के मर्डर की सुपारी ले ली। उसके लिए STF बनाई गई।
अविनाश को शामिल किया गया। वह 10 साल तक इसमें रहे। इस दौरान उन्होंने करीब 150 एनकाउंटर किए। अब उनकी जिंदगी पर एक वेब सीरीज रिलीज हुई है। नाम है ‘इंस्पेक्टर अविनाश’। इसमें एक्टर रणदीप हुड्डा ने इंस्पेक्टर अविनाश का किरदार निभाया है। हमने अविनाश मिश्रा से मुलाकात की। उनकी जिंदगी और बाहुबलियों से जुड़े कई किस्से जाने। चलिए उनकी पूरी कहानी शुरू से जानते हैं। पर उससे पहले ये तस्वीर देखिए...
स्कूल के झगड़े में पुलिस ने पीटा, तो पुलिस बनने का ठान लिया
कानपुर से करीब 50 किलोमीटर दूर एक इलाका है हमीरपुर…यहां एक फ्रीडम फाइटर के घर एक लड़के का जन्म हुआ। नाम रखा अविनाश मिश्रा। अविनाश को खेल कूद में बहुत इंटरेस्ट था इसलिए उन्होंने फिजिकल एजुकेशन से पोस्ट ग्रेजुएशन किया। उसके बाद जिस कॉलेज से पीजी किया, वहीं स्पोर्ट्स टीचर की नौकरी करने लगे। स्पोर्ट्स टीचर की नौकरी में अविनाश और उनका परिवार बहुत खुश था।
एक शाम की बात है। अविनाश प्रैक्टिस पर कॉलेज जा रहे थे तभी ग्राउंड से जोर-जोर से आवाजें आने लगीं। वहां पहुंचे तो भीड़ लगी थी। स्टूडेंट्स के दो ग्रुप के बीच झगड़ा हो रहा था। लात-घूसे चलने लगे। अविनाश भी पास में ही खड़े थे। झगड़े को रोकने की कोशिश कर रहे थे। तभी कुछ पुलिसवाले आए और स्टूडेंट्स को मारना शुरू कर दिया। पुलिसवालों ने अविनाश को भी झगड़े का हिस्सा समझकर पीट दिया।
अविनाश को बहुत गुस्सा आया। अविनाश ने हर तरह से जोर लगाया, पॉलिटिकल सोर्सेज का इस्तेमाल किया, FIR लिखवाने की कोशिश की, लेकिन पुलिस पर कोई एक्शन नहीं लिया गया। अविनाश बताते हैं, “इसी वाकये के बाद मेरे दिमाग में बैठ गया कि पुलिस बहुत मजबूत चीज है उनका कोई कुछ बिगाड़ नहीं सकता। कुछ दिन मैंने पुलिसवालों को ऑब्जर्व किया तो समझा कि पुलिस की नौकरी में पॉवर है, वो जिसकी चाहें उसकी मदद भी कर सकते हैं। तभी मैंने ठान लिया कि स्पोर्ट्स टीचर की नौकरी छोड़कर मैं भी अब पुलिसवाला बनूंगा।”
पुलिस में भर्ती हुआ तो पापा नाराज हो गए 
अविनाश बताते हैं कि उन्होंने तुरंत ही स्पोर्ट्स टीचर की नौकरी छोड़ दी और पुलिस में भर्ती होने की तैयारी शुरू कर दी। आखिरकार, उनकी मेहनत रंग लाई और साल 1982 में वो यूपी पुलिस में भर्ती हो गए। ट्रेनिंग के बाद उनकी पहली तैनाती मेरठ में हुई।
उन्होंने कहा कि जब नौकरी जॉइन करने के लिए घर से निकलने का वक्त करीब था, तो उसकी खुशी भी थी और दुःख भी। खुशी इस बात की थी कि उनकी पुलिस में भर्ती होने की इच्छा पूरी होने वाली थी। वहीं दुःख इसलिए क्योंकि उनके पिता इस नौकरी के सख्त खिलाफ थे। वो बताते हैं कि मेरे पिता एक फ्रीडम फाइटर थे। कई बार जेल गए, तो उनके दिमाग में पुलिस की इमेज हमेशा से ही बहुत खराब थी।“
वहीं मैंने ठान लिया था कि मुझे पुलिस में ही नौकरी करना है। इसलिए मैं घर से उनकी नाराजगी लेकर निकल गया। करीब 6 महीने बाद घर पर माहौल ठीक हुआ, लेकिन मेरे पिता जीवनभर मेरी पुलिस की नौकरी से खुश नहीं हुए। उन्होंने हमेशा कहा कि तुम ये नौकरी कर तो रहे हो, लेकिन ये नौकरी बहुत बेकार है।”
अविनाश ने एक ही बार में 3 अपराधियों का एनकाउंटर किया
साल 1998 आया। अविनाश ने पुलिस की नौकरी जॉइन कर काम शुरू कर दिया। एक तरफ अविनाश ने एक ही बार में तीन अपराधियों का एनकाउंटर किया। दूसरी तरफ यूपी में एक खूंखार अपराधी जन्म ले रहा था। नाम था श्रीप्रकाश शुक्ल। श्रीप्रकाश ने पटना के इंदिरा गांधी अस्पताल के बाहर बिहार सरकार के मंत्री बृज बिहारी प्रसाद को गोलियों से भून डाला। घटना में AK-47 का इस्तेमाल हुआ ये सुनकर हर जगह सनसनी फैल गई। श्रीप्रकाश को पकड़ने के लिए UP-बिहार और दिल्ली की पुलिस लगी थी, लेकिन किसी के पास उसकी फोटो नहीं थी। जैसे-तैसे एक तस्वीर मिली तो खोजने में तेजी आई, लेकिन वो नहीं मिला।
श्रीप्रकाश 25 साल की उम्र में करीब 25 मर्डर कर चुका था। तभी फर्रुखाबाद के तत्कालीन सांसद साक्षी महाराज ने उसे लेकर एक बड़ा खुलासा किया। उन्होंने कहा, “श्रीप्रकाश ने CM कल्याण सिंह की हत्या के लिए 6 करोड़ रुपए की सुपारी ले ली है।" इस दावे के बाद पूरे प्रशासन के हाथ-पांव फूल गए। इसी के लिए 4 मई 1998 को राज्य पुलिस के बेहतरीन 50 अफसरों को चुनकर एक नया संगठन बनाया गया। नाम STF यानी स्पेशल टॉस्क फोर्स। अविनाश भी इन अफसरों में शामिल थे।
अयोध्या के हनुमानगढ़ी में हमला होने से एक बंदर ने बचा लिया
जून 1998. STF का गठन हुए एक महीना भी पूरा नहीं हुआ था कि अयोध्या में एक बहुत बड़े बम ब्लास्ट की प्लानिंग होने लगी। अविनाश बताते हैं कि एक पुलिस कॉन्स्टेबल को रास्ते में एक लावारिस गाड़ी मिली। उस गाड़ी से रास्ते पर जाम न लगे इसलिए वो उसे उठवाकर थाने ले आया। थाने में जब गाड़ी को चेक किया गया, तो उसमें RDX मिला। STF तक बात पहुंची। हमने गाड़ी के ड्राइवर का पता लगाया।
ड्राइवर मिला तो उसने बताया कि 4 लोग इस गाड़ी में बैठकर आए थे और अचानक गया हो गए। अविनाश ने कहा कि तफ्तीश की शुरुआत में ही हमें किसी बड़ी अनहोनी की आशंका हो गई। तार से तार जोड़े। लोगों से पूछताछ हुई, तो पता चला कि अयोध्या के हनुमानगढ़ी में 18 किलो RDX दबा हुआ है। हमारी टीम के लोग तुरंत हनुमानगढ़ी पहुंचे। बम डिफ्यूज करने वाली टीम को भी बुलाया गया।
अविनाश ने बताया कि टीम ने तेजी दिखाते हुए सारे बम डिफ्यूज कर ही दिए थे, तभी पता चला कि एक जगह और है जहां लगा बम हमसे छूट गया। टाइम कम था। बम फटने वाला था। पूरी टीम अलग-अलग तरफ दौड़ी। अफरा-तफरी मच गई, लेकिन बम नहीं मिल रहा था। जैसे ही हम सही जगह ढूंढ पाए, वहां एक बंदर बैठा था। वो एक तार खींच रहा था, जिससे बम डिफ्यूज हो गया। उस दिन एक बंदर ने अयोध्या में एक बड़ा बम ब्लास्ट होने से बचा लिया। STF ने उन चारों अपराधियों को भी पकड़ लिया। उनमें से दो आए आतंकवादी थे।
ये तो थी अयोध्या बम ब्लास्ट की बात। इसके बाद अविनाश ने अपने करियर के 3 सबसे खतरनाक अपराधियों के एनकाउंटर की कहानी बताई।
एक एनकाउंटर ने मेडल दिलाया दूसरे ने STF का सिर शर्म से झुका दिया
अयोध्या बम ब्लास्ट से तो बचा लिया, लेकिन STF का जो पहला काम था श्रीप्रकाश शुक्ला को जिन्दा या मुर्दा पकड़ना, वो अब भी बाकी था। अविनाश समेत पूरी STF की टीम ने श्रीप्रकाश को पकड़ने के लिए जाल बिछाना शुरू कर दिया। अविनाश ने बताया कि STF का गठन हुए करीब 4 महीने हुए थे। हमारी पूरी टीम श्रीप्रकाश के पीछे लगी हुई थी। तभी हमें एक टिप मिली। श्रीप्रकाश की नहीं। दूसरे खूंखार अपराधी मुन्ना बजरंगी की।
अविनाश ने बताया कि 11 सितंबर 1998 को STF को मुन्ना के मूवमेंट की जानकारी मिली। वो दिल्ली के करनाल रोड से निकलने वाला था। उसे पकड़ने के लिए जाल बिछाया। मुन्ना काले रंग की स्टीम से वहां पहुंचा तो पुलिस ने उसे घेर लिया। गाड़ी में मुन्ना के साथ एक साथी और मौजूद था। मुन्ना को खतरा लगा तो उसने तुरंत फायरिंग शुरू कर दी। लेकिन मुठभेड़ में मुन्ना और उसके साथी को गोली लग गई। STF की टीम दोनों को लेकर लखनऊ के राम मनोहर लोहिया अस्पताल पहुंची। वहां डॉक्टर ने दोनों को मृत बता दिया।
वो आगे बताते हैं कि मुन्ना के एनकाउंटर के बाद मीडिया में STF की वाहवाही शुरू कर दी। लेकिन जितनी जल्दी सबने हमें सिर पर चढ़ाया, उतनी जल्दी नीचे उतार दिया। जिस मुर्दाघर में हमने मुन्ना को रखा था वहां डॉक्टरी की प्रैक्टिस करने वाले स्टूडेंट्स पहुंचे। उन्होंने बॉडी को देखा तो उसमें कुछ मूवमेंट हुआ। वो मुन्ना को उठाकर वार्ड में ले गए और ग्लूकोस चढ़ा दिया। मुन्ना अभी जिन्दा था। जैसे ही ये खबर बाहर आई हर जगह के लोग STF पर सवाल उठाने लगे।
अविनाश आगे बताते हैं कि मुन्ना के इस वाकये के बाद हमारी पूरी टीम शर्मिंदा थी। 11 दिन बीते। 22 सितंबर 1998 को हमें मुखबिर के जरिए सूचना मिली कि श्रीप्रकाश झारखंड के रांची जाने के लिए 22 सितंबर 1998 कि सुबह 5.45 बजे दिल्ली एयरपोर्ट से इंडियन एयरलाइंस की फ्लाइट लेगा। श्रीप्रकाश को पकड़ने के लिए हमने दिल्ली एयरपोर्ट की घेराबंदी कर ली, लेकिन वह नहीं आया।
श्रीप्रकाश इस दौरान भी फोन का प्रयोग करता रहा। पुलिस को खबर मिली की श्रीप्रकाश अपनी प्रेमिका से मिलने गाजियाबाद जा रहा है। दिल्ली एयरपोर्ट पर घेराबंदी करने वाली पुलिस दिल्ली-गाजियाबाद स्टेट हाईवे पर हथियारों के साथ लग गई। श्रीप्रकाश दोपहर 1.50 बजे अपनी नीली सिएलो कार को खुद चलाते हुए हाईवे पर निकला। बगल में अनुज प्रताप सिंह और पीछे की सीट पर सुधीर त्रिपाठी बैठा था। गाड़ी मोहन नगर फ्लाईओवर के पास पहुंची थी तभी पुलिस की गाड़ी पीछे लग गई।
श्रीप्रकाश को खतरा महसूस हुआ तो उसने गाड़ी की रफ्तार तेज की और भगाते हुए UP आवास विकास कालोनी की तरफ ले गया। पुलिस भी उतनी ही तेजी के साथ उसके पीछे भागी और घेर लिया। श्रीप्रकाश ने रिवॉल्वर निकालकर फायरिंग शुरू की, लेकिन उसके पहले ही हथियारों से लैस हमारी टीम ने ताबड़तोड़ फायरिंग करते हुए तीनों को मार गिराया। इसके बाद हमें श्रीप्रकाश जैसे अपराधी के एनकाउंटर के लिए सरकार की तरफ से सराहना और मैडल भी मिला।
ये तो थी मुन्ना बजरंगी और श्रीप्रकाश शुक्ला की बात। इसके बाद बात बीहड़ के सबसे खतरनाक डाकू निर्भय गुर्जर के एनकाउंटर की।
डाकू बनकर 7 रात जंगल में रहकर किया निर्भय गुर्जर का एनकाउंटर 
अविनाश बताते हैं कि श्रीप्रकाश के एनकाउंटर के बाद सरकार का STF पर भरोसा बढ़ने लगा। हमें आधुनिक इक्विपमेंट्स समेत कई सुविधाएं भी मिलने लगीं। STF ने भी धड़ाधड़ अपराधियों को पकड़ना शुरू कर दिया। वो बताते हैं कि मैंने खुद ही आने करियर में 150 से ज्यादा अपराधियों के एनकाउंटर किए हैं।
…लेकिन इन सबके बाद भी एक डाकू था जो हमारे लिए चैलेंज बना हुआ था। नाम निर्भय गुर्जर। अपहरण और हत्या करने के साथ ही वो जिस भी गांव में जाता वहां लड़कियों का रेप करता। वो दूसरे डाकुओं से अलग था। जहां एक तरफ अन्य डाकू छिपते-छिपाते घूमते थे। वहीं, दूसरी तरफ निर्भय खुल कर मीडिया से बात करता था।
उसको इंटरव्यू देने का बड़ा शौक था। तगड़ी प्लानिंग करके मीडिया को बीहड़ में बुलाता और अपने मन की बातें करता। बातचीत के बीच में वो अपने हथियार लहराता और अपने बड़े-बड़े कांड गिनवाता था। एक मीडिया इंटरव्यू में निर्भय ने बताया, ''मेरे पास एसपी से लेकर प्रधानमंत्री तक का नंबर है। मैं जब चाहूं किसी को भी फोन घुमा सकता हूं।
अविनाश बताते हैं कि निर्भय हमारे गले की फांस बना हुआ था। बिना पुख्ता प्लानिंग किए उसे पकड़ना लगभग नामुमकिन था क्योंकि वो जंगल में रहता था। शुरू में जब हम उसे पकड़ने के लिए गए तो जंगल में जगह-जगह उसे ढूंढ़ते थे पर वो हाथ नहीं आता। एक दिन हमें जानकारी मिली कि निर्भय जंगल में घूमता रहता है। अगर उसे पकड़ना है तो STF बनकर नहीं पकड़ सकते।
वो बताते हैं कि इस टिप के बाद हमने प्लान बनाया कि हमारी पूरी टीम डाकू बनकर ही जंगल में रहेगी। हम लगातार 7 रातों तक जंगल में एक ही जगह जाकर बैठ जाते। सुबह होते ही वहां से वापस आ जाते क्योंकि दिन में निर्भय को पकड़ पाना मुमकिन नहीं था। हमारे खबरी ने बताया कि निर्भय जंगल में घूमता रहता है, इसलिए हम एक ही जगह पर उसका इंतजार करते कि कभी ना कभी तो वो वहां आएगा। 7वीं सुबह निर्भय वहां आया। दिन 7 नवंबर 2005. STF और निर्भय की मुठभेड़ हुई और निर्भय मारा गया।
अविनाश के बताए STF के एनकाउंटर्स की कहानी के बाद अब उनकी जिंदगी पर वापस लौटते हैं।
बप्पी लहरी के गाने वाली टोन बजती तो बहुत खुशी होती
अविनाश बताते हैं कि इतने अपराधियों को हम पकड़ पाए इसके पीछे सबसे बड़ी वजह है मेरा नेटवर्क। वो इतना बड़ा था कि उसके लिए मुझे हमेशा एक बैग में 13-14 फोन लेकर चलना पड़ता था। 3-4 फोन तो मैं हमेशा अपने हाथ में रखता था। मैंने अपने दोस्तों से बोलकर ऐसे फोन बनवाए थे, जिसमें 4 सिम लग जाते।
"जैसे ही कोई फोन बजता मैं खुश हो जाता कि कोई टिप मिली है। मैं फोन की रिंगटोन से पहचान जाता था कि किसका फोन है। मेरे सबसे खास खबरी का फोन आता तो बप्पी लहरी का ‘तम्मा-तम्मा लोगे’ गाना बजता। वो गाना सुनते ही मेरे चेहरे पर खुशी आ जाती कि अब कोई बड़ा अपराधी हाथ लगेगा।"
जब सामने से गोलियां चल रही हों तो हम चुप नहीं बैठ सकते
आखिर में जब हमने अविनाश से पूछा कि क्या वो एनकाउंटर्स करने को सही बताते हैं या ये संविधान के खिलाफ है? इस पर उनका कहना था कि जब अपराधियों के साथ मुठभेड़ होती थी तो उस वक्त सही गलत तय करने का वक्त नहीं होता। जब आपको पता है कि सामने वाला एक खतरनाक अपराधी है वो कुछ भी कर सकता है।
ऐसी टीम जिस पर सामने से गोलियां चल रही हों, उसे तुरंत डिसाइड करना है। ऐसे में वहां मौजूद टीम जो तय करती है, मेरे हिसाब से वही सही होता है।